[{"text_idx": "#000002", "text": "Yn y diweddaraf yn ei gyfres o gyfarfodydd cyhoeddus agored, fe wnaeth Aelod Cynulliad Ynys Mo\u0302n Rhun ap Iorwerth wahodd pobl i\u2019r Dinorben yn Amlwch i sgwrsio am yr hyn sy\u2019n bwysig iddyn nhw."}, {"text_idx": "#000004", "text": "\u201cDiolch i bawb a ddaeth i\u2019r Dinorben a chyfrannu i\u2019n trafodaethau ar amryw o faterion lleol. Fe wnaethom sgwrsio, er enghraifft, am yr angen i wneud mwy i hyrwyddo gogledd Mo\u0302n fel cyrchfan i ymwelwyr. Mae\u2019r Deyrnas Gopr, Mynydd Parys a Phorth Amlwch yn lefydd rhyfeddol i ymweld a\u0302 nhw ac i ddysgu mwy am ein gorffennol diwydiannol, ond mae angen gwneud mwy i ddenu pobl yma."}, {"text_idx": "#000005", "text": "\u201cBuom hefyd yn trafod materion s\u2019yn effeithio\u2019r dref ei hun, gan gynnwys y ffaith fod Amlwch heb Swyddfa Bost ac yn gorfod disgwyl tan Chwefror 2017 cyn i\u2019r gwasanaethau fod ar gael yn y Spar. Rydw i wedi bod yn gwthio ar Swyddfa\u2019r Bost i gynnig gwasanaeth symudol dros dro i\u2019r ardal \u2013 yn enwedig dros gyfnod prysur y Nadolig. Roeddwn yn falch felly o allu rhannu\u2019r ohebiaeth ddiweddaraf ges i gan Swyddfa\u2019r Post gyda thrigolion lleol yn y cyfarfod, yn dweud eu bod nhw am adolygu\u2019r posibilrwydd o ychwanegu Amlwch fel lleoliad ar daith y fan symudol. Byddaf yn parhau i bwyso er mwyn i hyn ddigwydd.\u201d"}]